19890412

Regulamentul (Euratom) nr. 944/89 al Comisiei

din 12 aprilie 1989

de stabilire a nivelurilor maxime permise de contaminare radioactivă în produsele alimentare de mică importanță după un accident nuclear sau altă situație de urgență radiologică

COMISIA COMUNITĂȚILOR EUROPENE,

având în vedere Tratatul de instituire a Comunității Europene a Energiei Atomice,

având în vedere Regulamentul (Euratom) nr. 3954/87 al Consiliului din 22 decembrie 1987 de stabilire a nivelurilor maxime permise de contaminare radioactivă a produselor alimentare și a furajelor după un accident nuclear sau altă situație de urgență radiologică [1], în special articolul 7,

întrucât, în conformitate cu Regulamentul (Euratom) nr. 3954/87, Comisia va adopta o listă cu produse alimentare de mică importanță, împreună cu nivelurile maxime de contaminare radioactivă ce se aplică acestora;

întrucât a fost consultat grupul de experți numit de Comitetul științific și tehnic în conformitate cu articolul 31 din Tratatul Euratom;

întrucât produsele alimentare ce urmează a fi luate în considerare sunt cele de mică importanță ce aduc doar o contribuție minimă la consumul alimentar al populației;

întrucât produsele alimentare ce urmează a fi incluse în lista cu produsele alimentare de mică importanță trebuie să fie identificate prin numărul de cod al Nomenclaturii Combinate și prin denumirea prevăzută de Regulamentul (CEE) nr. 3174/88 al Comisiei din 21 septembrie 1988 de modificare a anexei 1 a Regulamentul (CEE) nr. 2658/87 al Consiliului privind Nomenclatura tarifară și statistică și Tariful Vamal Comun [2];

întrucât comitetul ad-hoc instituit prin Regulamentul (Euratom) nr. 3954/87 al Consiliului nu a formulat nici un aviz în termenul stabilit de președintele său,

ADOPTĂ PREZENTUL REGULAMENT:

Articolul 1

Lista cu produsele alimentare de mică importanță stabilită în conformitate cu articolul 7 din Regulamentul (Euratom) nr. 3954/87 este prezentată în anexă.

Articolul 2

Pentru produsele alimentare de mică importanță prezentate în anexă, nivelurile maxime admise aplicabile sunt de 10 ori mai mari decât cele prevăzute de anexa la Regulamentul (Euratom) nr. 3954/87 aplicabile "altor produse alimentare cu excepția produselor alimentare de mică importanță" sau în conformitate cu regulamentele adoptate în temeiul articolului 3 din Regulamentul menționat.

Articolul 3

Prezentul regulament intră în vigoare în a treia zi de la data publicării în Jurnalul Oficial al Comunităților Europene.

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles, 12 aprilie 1989.

Pentru Comisie

Carlo Ripa Di Meana

Membru al Comisiei

[1] JO L 371, 30.12.1987, p. 11.

[2] JO L 298, 31.10.1988, p. 1.

--------------------------------------------------

19890412

ANEXĂ

Lista produselor alimentare de mică importanță

Cod NC | Denumire |

07032000 | Usturoi (proaspăt sau refrigerat) |

07095200 | Trufe (proaspete sau refrigerate) |

07099040 | Capere (proaspete sau refrigerate) |

07113000 | Capere (conservate provizoriu, dar neindicate pentru consumul imediat în acea stare) |

07123000 | Trufe (uscate, întregi, tăiate, feliate, bucăți sau pulbere, dar nepreparate ulterior) |

0714 | Manioc, arorut, salep, topinamburi, batați și alte rădăcinoase și tuberculi similari cu conținut ridicat de amidon sau inulină, proaspeți sau uscați, feliați sau pelete, măduvă de sagotier |

08140000 | Coajă de citrice sau pepeni galbeni (inclusiv pepeni verzi), proaspată, congelată, uscată sau conservată temporar în saramură, apă sulfuroasă sau în alte soluții de conservare |

09030000 | Maté |

0904 | Ardei din soiul Piper; fructe uscate sau zdrobite din soiul Capsicum sau din soiul Pimenta |

09050000 | Vanilie |

0906 | Scorțișoară și flori de scorțișoară |

09070000 | Cuișoare (fructe întregi, cuișoare și tulpini) |

0908 | Nucșoară, condiment de nucșoară și cardamon |

0909 | Semințe de anason, badian, fenicul, coriandru, chimen sau chimion; boabe de ienupăr |

0910 | Ghimbir, șofran, șofran de India (curcumă), cimbru, frunze de dafin, curry și alte mirodenii |

110620 | Făină și griș din sago, rădăcinoase sau tuberculi de la poziția 0714 |

11081400 | Fecule de manioc (cassava) |

1210 | Conuri de hamei, proaspete sau uscate, măcinate sau nu, pudră sau în formă de pelete; lupulină |

1211 | Plante și părți din plante (inclusiv semințe și fructe), din specii utilizate în parfumerie, farmacie sau ca insecticide, fungicide sau în scopuri similare, proaspete sau uscate, tăiate sau netăiate, zdrobite sau pudră |

1301 | Lac; gume naturale, rășini, gume-rășini și balsamuri |

1302 | Seve și extracte vegetale; substanțe pectice, pectinate și pectate; agar-agar și alte mucilagii și agenți de îngroșare, modificați sau nu, derivați din produse vegetale |

1504 | Grăsimi și uleiuri și fracțiunile lor, din pește sau mamifere marine, rafinate sau nu, dar nemodificate chimic |

160430 | Caviar și substituenți ai caviarului |

18010000 | Boabe de cacao, întregi sau fărâmate, crude sau prăjite |

18020000 | Coji, tegumente, membrane și alte reziduuri de cacao |

1803 | Pastă de cacao, degresată sau nu |

20032000 | Trufe (preparate sau conservate altfel decât în oțet sau acid acetic) |

200600 | Fructe, nuci, coji de fructe și alte părți din plante, conservate în zahăr (uscate, înghețate sau cristalizat) |

2102 | Levuri (active sau inactive); alte microorgansime unicelulare, moarte (neincluzând vaccinurile de la poziția 3002); prafuri de copt preparate |

2936 | Provitamine și vitamine, naturale sau reproduse prin sinteză (inclusiv concentratele naturale), derivatele acestora utilizate în speță ca vitamine și amestecurile acestora, fie că sunt în solvent sau nu |

3301 | Uleiuri esențiale (terpenice sau neterpenice), incluzând concretes și absolutes; rășini; concentratele de uleiuri esențiale în grăsimi, în uleiuri saturate, în tipuri de ceară sau produse similare, obținute prin extracție sau macerare; subproduse terpenice ale deterpenării uleiurilor esențiale; distilate apoase și soluții apoase ale uleiurilor esențiale |

--------------------------------------------------